**Informatīvais ziņojums**

 **“Par Ministru kabineta 2015. gada 1. septembra sēdes protokollēmumā (prot. Nr. 44, 34.§) “Informatīvais ziņojums “Zemes politikas pamatnostādņu 2008.–2014. gadam gala ietekmes novērtējums”” 2. punktā Vides aizsardzības un reģionālās attīstības ministrijai, Satiksmes ministrijai, Ekonomikas ministrijai, Zemkopības ministrijai, Finanšu ministrijai, Tieslietu ministrijai (Valsts zemes dienests) un Latvijas Pašvaldību savienībai dotā uzdevuma izpildi”**

Ar Ministru kabineta 2015. gada 1. septembra sēdes protokollēmuma (prot. Nr. 44, 34. §) “Informatīvais ziņojums “Zemes politikas pamatnostādņu 2008.–2014. gadam gala ietekmes novērtējums”” 2. punktu Vides aizsardzības un reģionālās attīstības ministrijai (turpmāk – VARAM) sadarbībā ar Satiksmes ministriju, Ekonomikas ministriju, Zemkopības ministriju, Finanšu ministriju, Tieslietu ministriju (Valsts zemes dienests) un Latvijas Pašvaldību savienību līdz 2016. gada 1. jūnijam tika uzdots izstrādāt un noteiktā kārtībā iesniegt izskatīšanai attīstības plānošanas dokumentu – zemes politikas plānu līdz 2020. gadam.

VARAM sadarbībā ar Satiksmes ministriju, Ekonomikas ministriju, Zemkopības ministriju, Finanšu ministriju, Tieslietu ministriju (Valsts zemes dienestu) un Latvijas Pašvaldību savienību izstrādāja [plāna projektu “Zemes politikas plāns 2017.–2020. gadam”](http://tap.mk.gov.lv/lv/mk/tap/?pid=40412648) (turpmāk – plāna projekts), lai nodrošinātu pēctecību iepriekš īstenotajām zemes politikas pamatnostādnēm 2008.–2014. gadam, kas tika izstrādātas ar mērķi definēt valsts politiku zemes izmantošanā, kā arī radītu tādus apstākļus, kas nodrošinātu zemes iespējami labāku un ilgtspējīgu izmantošanu.

Plāna projekts saskaņošanai izsludināts Valsts sekretāru sanāksmē 2017. gada 9. februārī (VSS-152) un saskaņā ar Valsts sekretāru sanāksmes 2017. gada 9. februāra protokola Nr.6 36.§ 1. punktu VARAM uzdots plāna projektu saskaņot ar Tieslietu ministriju, Finanšu ministriju, Aizsardzības ministriju, Ekonomikas ministriju, Satiksmes ministriju, Zemkopības ministriju, Pārresoru koordinācijas centru, Valsts kanceleju, Latvijas Pašvaldību savienību, Latvijas Brīvo arodbiedrību savienību un Latvijas Darba devēju konfederāciju.

Plāna projekta saskaņošanas gaitā tika saņemti atzinumi bez iebildumiem no Aizsardzības ministrijas, Satiksmes ministrijas un arodbiedrību apvienības “Latvijas Brīvo arodbiedrību savienība”. Plāna projektu bez iebildumiem saskaņoja arī Ekonomikas ministrija un Valsts kanceleja, izsakot priekšlikumus un norādot precizējumus, bet tā tālāko virzību, izsakot iebildumus, atbalstīja Finanšu ministrija un Pārresoru koordinācijas centrs. Savukārt plāna projekta tālāko virzību neatbalstīja un to nesaskaņoja Zemkopības ministrija un Latvijas Pašvaldību savienība.

Zemkopības ministrija atzinumā par plāna projektu norādīja, ka būtu nepieciešams konceptuāls ilgtermiņa zemes politikas attīstības skatījums uz visu Latvijas teritoriju kopumā. Lai rastu kopēju politikas plānošanas platformu virzībai uz zemes resursu efektīvu izmantošanu oglekļa mazietilpīgas ekonomikas attīstībai Latvijā līdz 2050. gadam, Zemkopības ministrijas ieskatā nepieciešams izstrādāt jaunu Zemes politikas pamatnostādņu projektu ar termiņu vismaz līdz 2030. gadam. Zemes politikas pamatnostādņu projekta izstrādāšanai Zemkopības ministrija rosināja izveidot starpnozaru stratēģisku konsultatīvo padomi, kura izstrādātu zemes ilgtermiņa izmantošanas scenārijus.

Latvijas Republikas Saeimas Ilgtspējīgas attīstības komisija (turpmāk – Saeimas IAK) 2017. gada 5. aprīļa sēdē izskatīja Latvijas Republikas Saeimas 2016. gada 16. jūnija paziņojumā “Par uzdevumiem, kas veicami, lai nodrošinātu Latvijas dabas resursu un publisko aktīvu ilgtspējīgu, efektīvu un racionālu apsaimniekošanu” iekļautu uzdevumu izpildes gaitu, tai skaitā, par zemes politikas vidējam termiņam izstrādi. VARAM Saeimas IAK 2017. gada 5. aprīļa sēdē sniedza ziņojumu par izstrādāto plāna projektu un tā saskaņošanas procesā izteiktajiem iebildumiem un iespējamo virzību. Ņemot vērā diskusijās izskanējušos viedokļus, tika izteikts ierosinājums VARAM izstrādāt Zemes politiku ilgākam laika periodam, kurā tiktu ievērotas nozaru intereses zemes izmantošanā. Ņemot vērā, ka zemes politika ir cieši saistīta ar citām nozaru politikām, tās izstrādei būtu veidojama konsultatīva starpnozaru padome. Šāda padome būtu izveidojama pēc iespējas ātrāk, lai jau Saeimas IAK 2017. gada nogalē varētu diskutēt par piedāvātajiem zemes politikas pamatprincipiem un zemes izmantošanas ilgtermiņa scenārijiem. Vienlaikus Saeimas IAK rosināja sagatavoto plāna projektu nevirzīt tālākai apstiprināšanai, kamēr nav izstrādātas Zemes politikas pamatnostādnes.

Ņemot vērā iepriekš minēto, VARAM ieskatā nav lietderīgi turpināt darbu pie plāna projekta virzības, kas būtu turpinājums iepriekš īstenotajām zemes politikas pamatnostādnēm 2008.–2014. gadam, bet ir izstrādājams jauns politikas plānošanas dokuments zemes politikā. Minētā dokumenta izstrādei ir nepieciešams izveidot konsultatīvo starpnozaru padomi. Konsultatīvās starpnozaru padomes uzdevums būtu nodefinēt zemes politikā skatāmo jautājumu loku, nodefinēt politikas pamatprincipus, izstrādāt un vienoties par zemes ilgtermiņa izmantošanas scenārijiem, kā arī sniegt priekšlikumus vadlīnijām zemes izmantošanas scenāriju īstenošanai.

Līdz ar to Ministru kabineta 2015. gada 1. septembra sēdes protokollēmuma (prot. Nr. 44, 34.§) “Informatīvais ziņojums “Zemes politikas pamatnostādņu 2008.–2014. gadam gala ietekmes novērtējums”” 2.punktā VARAM, Satiksmes ministrijai, Ekonomikas ministrijai, Zemkopības ministrijai, Finanšu ministrijai, Tieslietu ministrijai (Valsts zemes dienests) un Latvijas Pašvaldību savienībai dotā uzdevuma izpilde nebūtu turpināma un ir atzīstams par aktualitāti zaudējušu.

Vides aizsardzības un reģionālās

attīstības ministrs K.Gerhards

Kāpostiņš, 67026565

edvins.kapostins@varam.gov.lv